Flemming Møller Mortensen (S), 2008-02-07:
Da ministeren i sin tid fremsatte dette forslag om ændring af ophavsretsloven, var det med den begrundelse, at det skulle være lettere at få adgang til den digitale kulturarv.
Forslaget handler altså om, hvordan ophavsretslovens muligheder bliver udvidet.
Der er således mange beskyttede værker, som bør være tilgængelige online, da de er af meget stor betydning.
Mange af disse er af gode grunde ikke umiddelbart tilgængelige.
Det er i grunden meget begrænsede ændringer, forslaget vil medføre.
I hovedsagen gælder det om, at ophavsretsloven gør det lettere at indgå aftaler om brug af ophavsrettigheder, og for at sikre rettighedsindehaverne et rimeligt vederlag for deres åndelige produkter bliver det i fremtiden også muligt at rejse krav gennem Ophavsretslicensnævnet.
Samtidig bliver det tilsvarende muligt for modparten at indbringe vilkårene for nævnet, når der er uenighed mellem parterne.
Socialdemokraterne mener, at det fortsat skal være muligt at indgå aftaler om at overdrage ophavsret, og vi ønsker, at det skal ske på fair vilkår efter gensidig aftale.
Socialdemokraterne vil naturligvis altid tale for, at det giver rettighedshaverne de bedst mulige vilkår, også når udfordringerne til ophavsretsloven bliver flere og flere, hvilket utvivlsomt vil ske.
Ministeren vil også indføre pligt til, at overdragne rettigheder bliver brugt hurtigere, når de engang er overdraget.
I dag kan der gå op til 5 år, før ophavsmanden kan hæve aftalen, hvor ministeren nu foreslår 3 år.
I bestemmelserne om Ophavsretslicensnævnet ønsker ministeren, at nævnets formand skal være højesteretsdommer.
Netop på dette punkt vil jeg gerne bede ministeren fremlægge argumenter for, at det netop skal være Højesteret, der skal levere formandsposten.
Det bør efter vores opfattelse også være muligt for tidligere dommere at påtage sig hvervet, medmindre de efter deres karriere i retsvæsenet har job, der gør dem direkte inhabile.
Jeg vil på vegne af Socialdemokraterne give tilsagn om, at vi vil tage positivt imod forslaget, som det ligger.
Vi vil især gerne udtrykke tilfredshed med, at ministeren ikke har taget initiativ til ved lov at overføre ophavsrettigheder fra arbejdstager og arbejdsgiver; det kan vi læse detaljeret om i det store notat, som er sendt til Kulturudvalget.
Når ministerens udgangspunkt har været betænkning nr. 1480 fra 2006, har der været tale om, at ministeren kun er kommet med forslag, som der på forhånd ikke tegner sig et flertal imod.
Socialdemokraterne er derfor tilfredse med, at ministeren afstår fra at indføre en generel arbejdsgiverregel, som automatisk overfører rettighedshavers ret til at modtage vederlag til dennes arbejdsgiver - altså typisk det forhold, at en medievirksomhed uden videre overtager rettighederne for journalisters arbejde uden forhandling og aftaler.
I Socialdemokratiet har vi naturligvis noteret os de mange synspunkter, der er fremkommet i høringssvarene, og vi vil under udvalgsarbejdet se nærmere på indholdet af disse svar.
Vi synes, at ministeren har fundet en fornuftig balance med sit forslag.
Grundlaget for ophavsretten er fortsat, at enhver rettighedshaver til intellektuel produktion har ret til et vederlag for brugen.
Jeg skal så som yderligere kommentar fra Det Radikale Venstres ordfører sige, at Det Radikale Venstre har en holdning svarende til den, der her er givet udtryk for, og at de støtter forslaget.